
                     2012 m. vasario 10 d. sprendimu Nr. TS-24
KĖDAINIŲ RAJONO SAVIVALDYBĖS METŲ MEDICINOS DARBUOTOJO APDOVANOJIMO SKYRIMO TVARKOS APRAŠAS

I. BENDROSIOS NUOSTATOS

1. Kėdainių rajono savivaldybės Metų medicinos darbuotojo (toliau – Medicinos darbuotojo) apdovanojimo skyrimo tvarkos aprašas nustato Kėdainių rajono savivaldybės medicinos darbuotojų atrankos kriterijus ir apdovanojimo skyrimo tvarką.

2. Medicinos darbuotojo apdovanojimas skiriamas Kėdainių rajono savivaldybės administracijos direktoriaus įsakymu ir kasmet įteikiamas Medicinos darbuotojų dienos proga. 

3.  Medicinos darbuotojas apdovanojamas: 

3.1. Pinigine premija – 1000  Eur (vienu tūkstančiu Eur);

(Pakeitimas:2015-12-30 TS-300)

3.2. Kėdainių rajono savivaldybės mero padėkos raštu.

4. Informacija apie apdovanojimą skelbiama Kėdainių rajono savivaldybės interneto svetainėje www.kedainiai.lt bei rajono žiniasklaidos priemonėse.

II. APDOVANOJIMO TIKSLAS

5. Medicinos darbuotojo apdovanojimo tikslas – įvertinti asmens ir visuomenės sveikatos priežiūros įstaigų darbuotojus bei juos paskatinti.  

6. Apdovanojimas skiriamas vienam asmeniui už išskirtinius nuopelnus profesinėje veikloje, sveikos gyvensenos propagavimą bei pacientų aptarnavimo kokybės gerinimą.

III. DOKUMENTŲ PATEIKIMO REIKALAVIMAI

7. Kvietimas teikti pasiūlymus Medicinos darbuotojo apdovanojimui skelbiamas Kėdainių  rajono savivaldybės interneto svetainėje www.kedainiai.lt.

8. Pretendentus apdovanojimui gauti  turi teisę siūlyti visi Kėdainių rajono fiziniai ir juridiniai asmenys.

9. Kėdainių rajono savivaldybės administracijai pateikiami šie duomenys apie pretendentą:

10. Pretendentas pristatomas raštu, nurodant vardą, pavardę ir darbovietę. Rašte pažymimi pretendento nuopelnai, nurodoma pristatančioji organizacija (pilietis);

10.1. raštas (charakteristika), pristatantis pretendentą, pateikiamas Kėdainių rajono savivaldybės administracijai (J. Basanavičiaus g. 36, Kėdainiai). 

11. Asmuo Medicinos darbuotojo premija apdovanojamas tik vieną kartą.  

12. Apdovanojimui teikiamų medikų sąrašas svarstomas Metų medicinos darbuotojo apdovanojimui skirti atrankos komisijos (toliau – Komisija) posėdyje.

IV. MEDICINOS DARBUOTOJO APDOVANOJIMUI SKIRTI ATRANKOS KOMISIJOS SUDARYMAS IR DARBO ORGANIZAVIMAS

13. Medicinos darbuotojo premijos laureatą išrenka rajono tarybos sprendimu sudaryta 7 asmenų komisija. Komisiją sudaro: 2 Kėdainių rajono savivaldybės tarybos Sveikatos ir socialinės apsaugos komiteto nariai, 2 profesinių sąjungų atstovai, 1 Kėdainių rajono savivaldybės administracijos atstovas, 2 visuomeninių organizacijų atstovai. 

14. Komisija sudaroma Kėdainių rajono savivaldybės tarybos kadencijos laikotarpiui.

15. Komisijos darbui vadovauja pirmininkas, o jo nesant – pirmininko pavaduotojas.

16. Komisijos veiklos forma yra posėdžiai.

17. Komisijos posėdžiai ir juose priimti sprendimai dokumentuojami posėdžių protokolais.

18. Komisijos pirmininkas (jo nesant – pirmininko pavaduotojas):

18.1. planuoja ir organizuoja komisijos darbą;

18.2. atsakingas už paruoštą informaciją apie pretendentus komisijos nariams ir pateikia ją numatytų laiku;

18.3. šaukia komisijos posėdžius, planuoja jų darbotvarkę ir jiems pirmininkauja.

19. Komisijos narys, negalintis dalyvauti posėdyje dėl pateisinamų priežasčių, privalo apie tai informuoti komisijos pirmininką.

20. Komisijos posėdžiai teisėti, jei juose dalyvauja ne mažiau kaip 2/3 komisijos narių.

21. Sprendimai posėdžiuose priimami posėdyje dalyvaujančių narių balsų dauguma.

22. Komisijos veiklą techniškai aptarnauja (skiria sekretorių) savivaldybės administracija. Posėdžio sekretorius negali būti komisijos narys.

23. Ne vėliau kaip prieš tris dienas iki paskelbto komisijos posėdžio komisijos nariai turi gauti pretendentų Medicinos darbuotojo apdovanojimui sąrašą.

24. Komisijos posėdžio metu apdovanojimo laureatas išrenkamas slaptu balsavimu.

25. Kiekvienas komisijos narys turi balsų limitą, atitinkantį pateiktų pretendentų skaičių. Šį limitą komisijos narys paskirsto savo nuožiūra (atiduodamas visus balsus vienam pretendentui arba paskirstydamas balsus keliems pretendentams).

26. Apdovanojimo laureatu skelbiamas pretendentas, gavęs daugiausia balsų.

27. Jei laureatas neišrenkamas slaptu balsavimu, komisijos pirmininkas (ar jo pavaduotojas) skelbia atvirą balsavimą už didžiausią vienodą balsų skaičių gavusius pretendentus, kiekvienam komisijos nariui suteikiant po vieną balsą. Balsams pasiskirsčius po lygiai, komisijos pirmininkas (jo nesant – jo pavaduotojas) turi sprendžiamojo balso teisę.

28. Laureato išrinkimas dokumentuojamas komisijos posėdžio protokole, kurį pasirašo komisijos pirmininkas (jo nesant – pirmininko pavaduotojas) ir sekretorius. 

V. MEDICINOS DARBUOTOJO APDOVANOJIMO

SKYRIMO KRITERIJAI

29. Medicinos darbuotojo premijos pretendentų atrankos kriterijai:

30. darbo stažas asmens ar visuomenės sveikatos priežiūros įstaigoje ne mažesnis kaip 10 metų, ypač pasižymėję medikai – dirbę ir trumpesnį laiką.

30.1. profesiniai pasiekimai;

30.2. novatoriškų idėjų siūlymas ir įgyvendinimas; 
30.3. sveikos gyvensenos propagavimas; 

30.4. gyventojų nuomonė, atsiliepimai;

30.5. savanorystės idėjų sklaida, dalyvavimas savanoriškoje veikloje;

30.6. dalyvavimas miesto, rajono, šalies ir visuomeninėje, eksperimentinėje ir mokslo tiriamojoje veikloje (draugijų veikla, asociacijos, ekspertų komisijos, konferencijos, konsultacijos, straipsniai leidiniuose, periodinėje spaudoje ir kt.).

VI. BAIGIAMOSIOS NUOSTATOS

31. Asmuo, gavęs Medicinos darbuotojo apdovanojimą, negali būti siūlomas kandidatu kitam Medicinos darbuotojo apdovanojimui gauti.

______________________________

